Diari Oficial de la Generalitat Valenciana


Sumari del DOGV 9542, del 27-02-2023 (2023/2019)

ACORD de 15 de febrer de 2023, del Ple del Consell Jurídic Consultiu de la Comunitat Valenciana, pel qual es ratifica l'acord aconseguit amb les organitzacions sindicals més representatives en l'àmbit de la Generalitat, d'aprovació de l'oferta d'ocupació pública de 2023 per al Consell Jurídic Consultiu.
----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9542

Data del DOGV
:   27-02-2023

Secció del DOGV
:   II. AUTORITATS I PERSONAL - C) ALTRES ASSUMPTES

Número del document
:   2023/2019


Data del document
:   15-02-2023

Organisme emissor
:   Consell Jurídic Consultiu de la Comunitat Valenciana

Tipus de document
:   Acord

Descriptors 

:   * Consell Jurídic Consultiu de la Comunitat Valenciana
    * concurs administratiu

ACORD de 15 de febrer de 2023, del Ple del Consell Jurídic Consultiu de la Comunitat Valenciana, pel qual es ratifica l'acord aconseguit amb les organitzacions sindicals més representatives en l'àmbit de la Generalitat, d'aprovació de l'oferta d'ocupació pública de 2023 per al Consell Jurídic Consultiu. [2023/2019]  
mb caràcter bàsic, l'article 70 del text refós de la Llei de l'Estatut Bàsic de l'Empleat Públic (d'ara en avant TREBEP), aprovat pel Reial decret legislatiu 5/2015, de 30 d'octubre, disposa que les necessitats de recursos humans, amb assignació pressupostària, que hagen de proveir-se mitjançant la incorporació de personal de nou ingrés seran objecte de l'oferta d'ocupació pública (d'ara en avant OOP), la qual cosa comportarà l'obligació de convocar els processos selectius corresponents per a les places compromeses i fins a un 10 % addicional, fixant el termini màxim per a la convocatòria d'aquests, però amb l'advertiment que, en tot cas, l'execució de l'OOP ha de desenvolupar-se dins del termini improrrogable de tres anys. Igualment, assenyala que l'OOP s'aprovarà anualment pels òrgans de govern de les administracions públiques i que haurà de ser publicada en el diari oficial corresponent.  
  
En termes similars, l'article 55.1 de la Llei de la Generalitat 4/2021, de 16 d'abril, de la Funció Pública Valenciana, indica que l'aprovació de l'OOP pertoca a l'òrgan de govern corresponent, durant el primer semestre de l'any natural, ateses les necessitats de personal amb consignació pressupostària que no puguen ser cobertes amb els efectius existents o estiguen cobertes per personal interí al qual es refereix l'article 18.2.a, i que ha de ser publicada en el Diari Oficial de la Generalitat.  
  
El Consell Jurídic Consultiu de la Comunitat Valenciana (d'ara en avant CJCCV) és una institució essencial reconeguda per l'Estatut d'Autonomia de la Comunitat Valenciana que, en l'article 43, indica que és una institució de caràcter públic, que actua com a òrgan consultiu suprem del Consell, de l'Administració Autonòmica i, si escau, de les administracions locals de la Comunitat Valenciana en matèria jurídica. A més, la Llei 10/1994, de 19 de desembre, de creació del CJCCV, en els articles 1.2 i 2.1, li reconeix autonomia orgànica i funcional en l'exercici de les seues funcions, amb la finalitat de garantir l'objectivitat i independència d'aquestes, perquè en l'exercici de la seua funció consultiva ha de vetlar per l'observança de la Constitució, l'Estatut d'Autonomia de la Comunitat Valenciana i la resta de l'ordenament jurídic.  
  
La disposició addicional 19a de la Llei 4/2021 tracta de garantir l'autonomia orgànica i funcional del CJCCV en matèria de funció pública, en establir que al seu personal empleat públic li serà aplicable, en primer lloc, el que disposa la llei reguladora d'aquest i la seua normativa de desenvolupament, i supletòriament el règim jurídic previst per al personal al servei de l'Administració de la Generalitat. Igualment, adverteix que, quan per expressa remissió de la legislació específica del CJCCV per disposició supletòria o per qualsevol altre motiu, resulte d'aplicació al personal del CJCCV la Llei de la Generalitat 4/2021, les competències que aquesta atribueix als òrgans del Consell han d'entendre's referides als òrgans de la Institució corresponents.  
  
Dins de l'estructura organitzativa del CJCCV, constitueix una part fonamental el cos de lletrats del CJCCV, en la mesura en què les persones que el componen són les encarregades d'estudiar, preparar i redactar amb fonament en Dret els projectes de dictàmens i informes que se'ls assignen sobre els assumptes sotmesos a consulta del CJCCV, i igualment, tenen encomanades, entre altres funcions, les d'informar puntualment el conseller o consellera ponent, o assistir, quan se'ls requerisca per a això, a les sessions del Ple per a informar sobre els assumptes confiats al seu estudi, per la qual cosa la cobertura d'aquests llocs resulta imprescindible per a garantir la transcendental funció d'assistència jurídica a la resta d'administracions públiques de la Comunitat Valenciana, especialment, perquè molts dels dictàmens que han d'emetre's pel CJCCV tenen caràcter preceptiu i fins i tot, en alguns casos, obstatiu.  
  
Segons l'article 18 de la Llei de creació del CJCCV, el cos de lletrats del CJCCV correspon al grup A de titulació, per a l'ingrés en aquest cos és imprescindible la possessió del títol de llicenciat en Dret i la superació de la corresponent oposició, i es recull entre les funcions del mencionat cos les d'estudi, preparació i redacció fonamentada dels projectes de dictàmens i informes sotmesos a consulta del CJCCV, així com les que se'ls atribuïsquen reglamentàriament.  
  
Per part seua, el Reglament del CJCCV, aprovat pel Decret del Consell 37/2019, de 15 de març, completa la regulació legal indicant que l'ingrés en el cos de lletrades i lletrats del CJCCV mitjançant oposició es realitzarà de conformitat amb les bases i el programa que aprovarà el Ple per a cada convocatòria, així com que la data de començament dels exercicis haurà d'estar compresa en un temps no inferior a quatre mesos, comptadors des de la publicació de la convocatòria en el Diari Oficial de la Generalitat Valenciana, i que la composició del tribunal es determinarà en les bases de l'oposició, i s'haurà de garantir el principi de presència equilibrada de dones i homes.  
Aquesta OOP no inclou reserva al torn de promoció interna d'alguna de les places convocades en els termes previstos en l'article 135.2 de la Llei 4/2021. Això és pel fet que no hi ha entre els funcionaris de carrera del CJCCV cap que puga promoure internament del subgrup immediatament inferior al que és objecte de convocatòria, raó que motiva la no inclusió de reserva de torn de promoció interna.  
  
L'OOP, d'altra banda, compleix amb el que disposa l'article 64.1 de la Llei 4/2021 que estableix que en les ofertes d'ocupació pública es reservarà un contingent no inferior al 10 % de les vacants per a ser cobertes entre persones amb discapacitat o diversitat funcional, considerant com a tals les definides en la legislació bàsica estatal sobre drets de les persones amb discapacitat o diversitat funcional, sempre que superen els processos selectius en la modalitat que s'establisca per tipus de discapacitat i acrediten el seu grau de discapacitat i la compatibilitat amb l'acompliment de les tasques, de manera que progressivament s'aconseguisca el 3 % dels efectius totals en cada Administració. En tot cas, les places reservades al contingent de persones amb discapacitat o diversitat funcional que resulten desertes, s'acumularan al contingent del torn lliure.  
Així mateix, l'acord inclou mesures per a garantir que en els processos selectius siga efectiva la igualtat entre dones i homes de conformitat amb el que disposa la Llei orgànica 3/2007, de 22 de març, per a la igualtat efectiva de dones i homes.  
Finalment, aquest acord ha sigut negociat amb les organitzacions sindicals més representatives en l'àmbit de la Generalitat sobre el desenvolupament de l'oferta d'ocupació pública del CJCCV per a l'any 2023, en la reunió celebrada el 6 de febrer de 2023, d'acord amb el que estableix l'article 188.2 m) de la Llei 4/2021, i el Ple del CJCCV, a proposta de la seua presidenta, en sessió celebrada el 15 de febrer de 2023,  
  
  
ACORDA  
  
Primer  
Ratificar l'acord de 15 de febrer de 2023, aconseguit amb les organitzacions sindicals més representatives en l'àmbit de la Generalitat, i aprovar de l'oferta d'ocupació pública de 2023 per al Consell Jurídic Consultiu, amb el detall següent:  
  
Article 1. De l'oferta d'ocupació pública  
De conformitat amb el que disposa l'article 55 de la Llei 4/2021, de 16 d'abril, de la Generalitat, de la Funció Pública Valenciana, i l'article 70 del Reial decret legislatiu 5/2015, de 30 d'octubre, pel qual s'aprova el text refós de l'Estatut Bàsic de l'Empleat públic, s'aprova l'oferta d'ocupació pública corresponent a l'any 2023, per a l'àmbit del Consell Jurídic Consultiu de la Comunitat Valenciana.  
  
  
Article 2. Contingut de l'oferta d'ocupació pública  
1. L'OOP conté places corresponents a llocs de treball que estan dotats pressupostàriament i inclosos en la relació de llocs de treball del CJCCV. Aquests llocs es troben vacants o exercits de manera interina o temporal.  
2. Les places que s'ofereixen corresponen al cos de lletrats del CJCCV i ascendeixen a un total de cinc i totes elles corresponen al torn lliure, tal com s'indica en l'annex.  
3. Aquesta OOP no inclou reserva al torn de promoció interna en els termes previstos en l'article 135.2 de la LLEI 4/2021, tal com ha quedat justificat en la part expositiva d'aquest acord.  
  
Article 3. Reserva per a persones amb diversitat funcional  
1. En compliment del que disposa l'article 64 de la Llei 4/2021, es reserva un contingent superior al 10 % de les vacants per a ser cobertes entre persones amb discapacitat o diversitat funcional, considerant com a tals les definides en la legislació bàsica estatal sobre drets de les persones amb discapacitat o diversitat funcional, sempre que superen el procés selectiu i acrediten el seu grau de discapacitat i la compatibilitat amb l'acompliment de les tasques.  
2. Les proves selectives destinades a persones amb diversitat funcional tindran idèntic contingut que les establides per a la resta dels aspirants, sense perjudici de les adaptacions i els ajustos raonables necessaris de temps i mitjans per a la seua realització, per a assegurar que les persones amb diversitat funcional participen en condicions d'igualtat.  
  
3. En conseqüència, es reserva, dins del total de places vacants que integren l'OOP, una plaça per a ser coberta entre persones amb discapacitat o diversitat funcional.  
Aquesta reserva es farà efectiva sobre les places objecte de la primera convocatòria a què es refereix l'article següent.  
4. Quan en la primera convocatòria la plaça reservada per a persones amb diversitat funcional quede deserta, aquesta reserva s'inclourà en la segona convocatòria.  
5. Quan la plaça reservada al contingent de persones amb discapacitat o diversitat funcional quede deserta, aquesta reserva s'acumularà al contingent del torn lliure general.  
  
Article 4. Convocatòries  
Els processos selectius derivats d'aquesta OOP han de ser convocats per la Presidència del CJCCV de la manera següent:  
Primera convocatòria: es convocaran dues places del cos de lletrats, corresponents als llocs de treball números 7 i 8 de la relació de llocs de treball del CJCCV, dins dels sis mesos següents a l'aprovació d'aquest acord.  
Segona convocatòria: es convocaran tres places vacants del cos de lletrats, corresponents als llocs de treball números 2, 4 i 5 de la relació de llocs de treball del CJCCV, després de la publicació en el Diari Oficial de la Generalitat Valenciana del nomenament de les persones que han superat l'oposició a la qual es refereix la primera convocatòria o de la declaració com a deserta. En qualsevol cas, la convocatòria haurà de publicar-se abans del 29 de desembre de 2024.  
  
Article 5. Mesures per a promoure la igualtat de gènere  
Les convocatòries hauran d'incloure com a criteri de desempat, abans del sorteig o primera lletra del cognom, la resolució en favor de la dona en el cas que aquest sexe estiga infrarepresentat dins del col·lectiu de persones que formen part del cos o escala objecte de la convocatòria.  
  
  
Article 6. Publicitat i efectes  
Aquest acord tindrà efectes l'endemà de la publicació en el Diari Oficial de la Generalitat Valenciana.  
  
ANNEX  
Convocatòria ordinària  
Sistema d'accés: oposició  
  
COS DE LLETRATS DEL CJCCV  
  
Denominació Torn lliure general Torn lliure personal amb discapacitat o diversitat funcional Torn de promoció interna Total OOP  
Lletrat o lletrada 4 1 0 5  
  
  
  
Contra aquest acord, que posa fi a la via administrativa, es pot interposar un recurs potestatiu de reposició davant el mateix òrgan que ha dictat l'acte contra el qual es recorre, en el termini d'un mes o, directament, un recurs contenciós administratiu davant el Tribunal Superior de Justícia de la Comunitat Valenciana, en el termini de dos mesos, en tots dos casos comptadors des de l'endemà de la publicació en el Diari Oficial de la Generalitat Valenciana.  
  
València, 23 de febrer de 2023.- La presidenta del Consell Jurídic Consultiu de la Comunitat Valenciana: Margarita Soler Sánchez.